L-UE qed tadatta l-leġislazzjoni tagħha biex tiżgura ċ-ċertezza legali għall-operaturi tal-vapuri meta r-Renju Unit joħroġ mill-UE. Illum l-ambaxxaturi tal-istati membri li ltaqgħu fil-Kumitat tar-Rappreżentanti Permanenti approvaw ir-regoli emendati dwar il-valutazzjoni tal-organizzazzjonijiet għall-ispezzjoni tal-vapuri, li l-kompitu tagħhom hu li jiżguraw is-sikurezza tal-vapuri u jipprevjenu t-tniġġis tal-baħar. Il-presidenza laħqet ftehim proviżorju mal-Parlament Ewropew fil-21 ta' Jannar. L-istati tal-bandiera tal-UE jistgħu jiddelegaw il-perizji u ċ-ċertifikazzjoni tal-vapuri tagħhom lis-soċjetajiet ta' klassifikazzjoni rikonoxxuti mill-UE. Kull waħda minn dawn is-soċjetajiet ta' klassifikazzjoni jkollha stat membru "sponsor", jiġifieri l-pajjiż li inizjalment ressaq it-talba għar-rikonoxximent tal-organizzazzjoni. Skont ir-regoli attwali, il-Kummissjoni tivvaluta s-soċjetajiet ta' klassifikazzjoni rikonoxxuti tal-anqas kull sentejn, u l-pajjiż "sponsor" għandu jipparteċipa fil-valutazzjoni. Ir-Renju Unit huwa l-isponsor inizjali ta' żewġ organizzazzjonijiet rikonoxxuti mill-UE. Wara l-Brexit, huwa mhux ser jibqa' f'pożizzjoni li jipparteċipa fil-valutazzjonijiet għal dawk iż-żewġ organizzazzjonijiet. Ir-regoli emendati ser jissostitwixxu r-rekwiżit li l-pajjiż sponsor inizjali biss għandu jipparteċipa fil-valutazzjoni, b'dispożizzjoni li tippermetti l-parteċipazzjoni ta' kwalunkwe pajjiż tal-UE li jkun awtorizza waħda mill-organizzazzjonijiet rikonoxxuti. Dan ser jippermetti lill-organizzazzjonijiet li għalihom ir-Renju Unit kien aġixxa bħala sponsor biex ikomplu jwettqu l-ispezzjonijiet f'isem l-istati membri. Il-passi li jmiss It-test maqbul issa ser jgħaddi għall-finalizzazzjoni mill-ġuristi lingwisti. Imbagħad ikun irid jiġi adottat formalment, l-ewwel mill-Parlament u mbagħad mill-Kunsill. Wara l-adozzjoni, ir-regolament ser jiġi ppubblikat fil-Ġurnal Uffiċjali tal-UE. Hu jsir applikabbli fil jum wara dak li fih il-liġi tal-UE ma tapplikax iżjed għar-Renju Unit. Abbozz ta' regolament li jemenda r-regolament dwar l-organizzazzjonijiet għall-ispezzjoni u l-perizji tal-vapuri – test soġġett għal reviżjoni Ispezzjonijiet tal-organizzazzjonijiet rikonoxxuti - sit web tal-Aġenzija Ewropea għas-Sigurtà Marittima (EMSA)